Shippingsektor: – Vil fortsette å regne utbytte på aksjonærene
Én shippingsektor har i det siste vært brennhet både i fraktmarkedet og på børs. Analytiker mener aksjonærer har mer i vente, mens forvalter holder seg unna.  Shippinganalytikerne i Pareto Securities har summet seg etter Paretokonferansen, der en rekke store rederier presenterte om ståa for øyeblikket og utsiktene fremover.  Eirik Haavaldsen og August Klemp i meglerhuset fremhever i en oppsummeringsrapport at det lå til rette for rederiene som frakter flytende petroleumsgass (LPG) «å skinne».  Pareto Securities-analytikerne viser til at ratenivået for VLGC-skip i spotmarkedet er på sitt høyeste noensinne.  – Vi er nå mer enn halvveis gjennom en omfattende ordrebok, og mens dette var en bekymring for ett år siden, så er fokuset nå på hvordan det bygges ordrereserve inn i første kvartal på 100.000 dollar per dag. – Tunge revideringer Analytikerne fremhever at «estimatene er altfor lave» i shippingsektoren.  – Det vil komme tunge revideringer, og det vil fortsette å regne utbytte på aksjonærene, skrives det.  Oppturen i fraktmarkedet forklares blant annet med økt propaneksport fra USA. Det er nå høyere propanpriser i Asia enn i USA, som fører til at kjøperne ser til sistnevnte. Skipene får dermed lengre seilingsdistanser og påfølgende høyere inntjening.  Samtidig sliter Panamakanalen, som er viktig for LPG-frakten, med køer og forsinkelser. Det er også med på å skape lengre seilingsdistanser for skipene for øyeblikket. På Oslo Børs er LPG-rederiene Avance Gas og BW LPG notert, med markedsverdi på henholdsvis 9 milliarder kroner og 20 milliarder kroner.  Begge selskapene har blitt sendt bratt oppover på børs i år, henholdsvis opp 132 prosent og 110 prosent.  Forvalter: «Ekstremt høye nivåer» Joakim Hannisdahl i shippingfondet Gersemi Shipping Fund følger tett med på de ulike shippingsektorene. Han har tidligere både, kjøpt, solgt og satset på kursfall for LPG-rederier. Hannisdahl trekker frem at fraktmarkedet nå er på «ekstremt høye nivåer». Shipping er en sektor som svinger mye både på børs og i fraktmarkedene, spesielt når det er på høye nivåer. Tirsdag faller både BW LPG og Avance Gas rundt to prosent på Oslo Børs. – Det føles litt luftig ut på disse nivåene. Men det blir en veldig interessant rapporteringssesong for fjerde kvartal. Spotratene du får for fjerde kvartal bookes fra rundt starten av september til rundt slutten av november. Så det kommer til å bli gode tall. Han viser også til et potensial for «store, positive» revideringer av nåværende analytiker-estimater, og at det ligger an til «voksne utbytter». Samtidig fremhever han at fremtidsmarkedet (FFA) for fjerde kvartal ut fra Midtøsten for øyeblikket ligger på rundt 129.000 dollar per dag, noe som er betydelig lavere enn spotmarkedet på rundt 170.000 dollar dagen. – Markedet tror det skal falle sammen ganske kjapt. Da ønsker vi ikke sitte «long» i det markedet. Men inntjeningen er fortsatt fantastisk, det er bare deltaen som er negativ, sier Hannisdahl, og viser da til forskjellen mellom de to.  Hannisdahl understreker også en kortsiktig risiko i den fortsettende tilstrømmingen av nybygde VLGC-skip, «med rundt 28 stykker levert så langt i år og ytterligere 14 forventet ut resten av året». – Det økte flåtetilbudet har imidlertid blitt absorbert så langt av en betydelig økning i etterspørsel.
Analytikere fra Pareto Securities fremhever at det ligger godt til rette for rederier som frakter flytende petroleumsgass (LPG), da ratenivået for VLGC-skip i spotmarkedet er på sitt høyeste noensinne. Analytikerne mener at estimatene i shippingsektoren for øyeblikket er altfor lave, og forventer økt utbytte til aksjonærene. LPG-rederiene Avance Gas og BW LPG, som er notert på Oslo Børs, har begge opplevd betydelig vekst i år, med en økning på henholdsvis 132 prosent og 110 prosent. Joakim Hannisdahl, fra Gersemi Shipping Fund, mener imidlertid at fraktmarkedet er på «ekstremt høye nivåer», og uttrykker bekymring for kortsiktig risiko knyttet til antall nybygde VLGC-skip.